Il-Kummissjoni Ewropea approvat it-talbiet kollha li saru minn 18-il Stat Membru għall-appoġġ fit-tħejjija tal-pjanijiet ta' tranżizzjoni territorjali ġusta tagħhom, li kull Stat Membru se jkollu jfassal biex jikseb aċċess għall-finanzi mill-Mekkaniżmu ta' Tranżizzjoni Ġusta. Biex wieħed jiftakar, il-Mekkaniżmu ta' Tranżizzjoni Ġusta huwa parti mill-Pjan ta' Investiment Ewropew għal Patt Ekoloġiku u se jimmobilizza mill-inqas EUR 100 biljun ta' investiment biex jipprovdi appoġġ immirat addizzjonali lir-reġjuni l-aktar milquta mit-tranżizzjoni lejn ekonomija newtrali għall-klima u li għandhom anqas kapaċità li jindirizzaw l-isfida. L-approvazzjoni ssegwi sejħa apposta, imnedija mill-Kummissjoni fl-aħħar ta' Frar 2020 taħt il-Programm ta' Appoġġ għal Riformi Strutturali. Il-Kummissarju għall-Koeżjoni u r-Riformi, Elisa Ferreira, qalet: “Il-ħidma tagħna dwar it-twassil tal-Patt Ekoloġiku Ewropew qed tkompli. It-tibdil fil-klima għadu realtà. Il-ġlieda għadha urġenti daqs kemm kienet qabel. Il-Kummissjoni qed tappoġġja bil-qawwa lill-Istati Membri biex jiżguraw tranżizzjoni ġusta fir-reġjuni Ewropej kollha. Dan l-appoġġ taħt il-Programm ta' Appoġġ għal Riformi Strutturali huwa pass importanti — se jgħin biex jiġu stabbiliti pjanijiet ta' tranżizzjoni u biex l-Istati Membri jkunu jistgħu jibbenefikaw mill-Mekkaniżmu ta' Tranżizzjoni Ġusta, li jiżgura li t-tranżizzjoni lejn ekonomija ekoloġika, issir b'mod ġust u li ħadd ma jibqa' lura.” Taħt il-Programm ta' Appoġġ għal Riformi Strutturali, il-Kummissjoni se tipprovdi għarfien espert imfassal apposta biex, pereżempju, tgħin lill-awtoritajiet nazzjonali u reġjonali: Il-passi li jmiss Matul ix-xhur li ġejjin, sa tmiem l-2020, il-Kummissjoni se tipprovdi appoġġ immirat biex tgħin lill-Istati Membri jħejju pjanijiet ta' tranżizzjoni territorjali ġusta. L-Istati Membri se jżommu d-dritt li jabbozzaw u jiffinalizzaw il-pjanijiet ta' tranżizzjoni territorjali ġusta, f'konsultazzjoni mill-qrib mal-partijiet ikkonċernati nazzjonali, reġjonali u lokali rilevanti, filwaqt li jiżguraw is-sjieda tat-tranżizzjoni. Il-pjanijiet imbagħad ser jiġu ppreżentati lill-Kummissjoni għall-approvazzjoni. Sfond Fil-11 ta' Diċembru 2019, il-Kummissjoni ppreżentat il-Patt Ekoloġiku Ewropew, bl-ambizzjoni li l-Unjoni Ewropea ssir l-ewwel blokk newtrali għall-klima fid-dinja sal-2050. Fl-14 ta' Jannar 2020, il-Kummissjoni ħabbret il-Pjan ta' Investiment Ewropew għal Patt Ekoloġiku li jgħin biex tiġi ffinanzjata t-tranżizzjoni. Iżda mhux l-Istati Membri kollha jibdew mill-istess punt fit-tranżizzjoni tagħhom — xi wħud se jintlaqtu aktar minn oħrajn. Il-Mekkaniżmu ta' Tranżizzjoni Ġusta (Just Transition Mechanism - JTM) huwa għodda ewlenija biex jiġi żgurat li t-tranżizzjoni lejn l-ekonomija newtrali għall-klima sseħħ b'mod ġust u li ħadd ma jibqa' lura. Il-mekkaniżmu jipprovdi appoġġ immirat biex jgħin jimmobilizza mill-inqas EUR 100 biljun matul il-perjodu 2021–2027 fir-reġjuni l-aktar affettwati, biex itaffi l-impatt soċjoekonomiku tat-tranżizzjoni. Se tingħata attenzjoni speċjali lir-reġjuni li ntlaqtu ħafna mit-tranżizzjoni iżda li għandhom inqas kapaċità li jindirizzaw l-isfidi tagħha. Biex jiksbu l-fondi, l-Istati Membri jridu jfasslu, fi djalogu mal-Kummissjoni, pjanijiet ta' tranżizzjoni territorjali ġusta. F'dawn il-pjanijiet, l-Istati Membri se jidentifikaw it-territorji li jkunu affettwati l-aktar mit-tranżizzjoni lejn ekonomija newtrali għall-klima, jistabbilixxu l-isfidi tal-iżvilupp ta' dawn it-territorji, u jiddeskrivu l-metodu tagħhom għat-tranżizzjoni sal-2030, b'konsultazzjoni mill-qrib mal-partijiet ikkonċernati nazzjonali, reġjonali u lokali rilevanti. L-approvazzjoni tal-Kummissjoni ta' dawn il-pjanijiet se tiżblokka l-appoġġ tal-Istati Membri permezz tat-tliet pilastri tal-Mekkaniżmu ta' Tranżizzjoni Ġusta: 1) il-Fond ta' Tranżizzjoni Ġusta, li se jipprovdi għotjiet li se jimmobilizzaw EUR 30–50 biljun għat-trasformazzjoni soċjali u ekonomika f'reġjuni ta' tranżizzjoni ġusta; 2) skema ddedikata taħt InvestEU, li se tiġbor sa EUR 45 biljun f'investiment privat, u 3) faċilità ta' self għas-settur pubbliku, li se timmobilizza EUR 25–30 biljun f'investiment fis-settur pubbliku. Il-Kummissjoni qed tipprovdi appoġġ rapidu lill-Istati Membri permezz tal-Programm ta' Appoġġ għal Riformi Strutturali (SRSP) biex tgħin fit-tħejjija tal-pjanijiet ta' tranżizzjoni territorjali tagħhom u b'hekk timplimenta l-Patt Ekoloġiku Ewropew. Biex tagħmel dan, fl-aħħar ta' Frar, il-Kummissjoni nediet sejħa apposta skont l-SRSP biex tgħin fit-tħejjija tal-pjanijiet ta' tranżizzjoni territorjali ġusta. 18-il Stat Membru (BE, BG, CY, CZ, EL, ES, FI, HR, HU, IE, IT, LT, LV, PL, PT, RO, SE u SK) talbu tali appoġġ u l-Kummissjoni approvat it-18 talba. Matul l-aħħar sentejn, il-Kummissjoni diġà pprovdiet appoġġ prattiku lir-reġjuni permezz tal-SRSP biex tgħin fit-tħejjija ta' strateġiji ekonomiċi fit-tul għat-tranżizzjoni tagħhom mill-faħam, bħal fir-reġjun ta' Henna Nitra fis-Slovakkja, il-Maċedonja tal-Punent fil-Greċja jew il-Wied ta' Jiu fir-Rumanija. Għal aktar informazzjoni Programm ta' Appoġġ għal Riformi Strutturali Eżempji ta' appoġġ ta' riforma taħt l-SRSP MEMO: Il-Pjan ta' Investiment għall-Patt Ekoloġiku Ewropew u l-Mekkaniżmu ta' Tranżizzjoni Ġusta spjegati Il-Komunikazzjoni tal-Kummissjoni dwar il-Pjan ta' Investiment għal Ewropa Sostenibbli Il-Patt Ekoloġiku Ewropew